I henhold til invitasjonsliste

**Invitasjon til seminar om modeller for integrert universitetssykehus, 12. – 13. februar 2015**

Gjennom de siste 20-30 årene har det vært økt fokus på tettere integrering mellom sykehus og universitet rundt i verden, og flere steder er det utviklet ulike organisatoriske modeller for samarbeid. Blant annet benyttes ulike varianter av *Academic Health Science Centre* som betegnelse for mange integrerte universitetssykehus. Noen universitetssykehus har valgt en uformell samarbeidsform, mens andre har etablert felles ledelse og felles støttefunksjoner. Ved noen universitetssykehus er det utviklet en organisasjonsstruktur der den faglige inndelingen av enhetene ved sykehuset samsvarer med enhetene ved universitetet for å legge til rette for et tett faglig samarbeid på alle nivå. Andre universitetssykehus igjen har fusjonert med et medisinsk fakultet slik at de danner én felles organisasjon.

I Helse- og omsorgsdepartementets strategirapport HelseOmsorg21 anbefales det at «*De regionale helseforetakene og UoH-sektoren bør bygge opp felles forskningsadministrasjoner og -infrastruktur, og forskningsgrupper med felles ansatte og felles/nærliggende arealer for best utnyttelse av offentlige bevilgninger. Det må være en klar forventning om at de to sektorene lager kjøreregler for samhandling på regionalt og lokalt nivå. Ett eller flere universitetssykehus og universiteter bør prøve ut modeller for økonomisk og administrativt samarbeid innenfor helseforskning, utdanning og innovasjon i et integrert universitetssykehus.*»

Universitetssykehuset i Trondheim er i gang med en prosess for å skape tettere integrasjon mellom St. Olavs Hospital og Det medisinske fakultet ved NTNU. Formålet med prosessen er å skape bedre samarbeid innen pasientbehandling, forskning og utdanning, og dermed bidra til bedre folkehelse over tid. Vi vurderer ulike organisatoriske modeller som kan bidra til styrket integrasjon, både faglig og administrativt.

Som et ledd i denne prosessen arrangerer vi et erfaringsseminar i Trondheim 12. – 13. februar, hvor representanter fra flere profilerte utenlandske universitetssykehus deltar. Dette er institusjoner som har valgt ulike organisatoriske modeller og vil fortelle om sine prosesser og erfaringer. Målet med seminaret er å utveksle erfaringer med ulike organisatoriske modeller og hvordan disse kan bidra til bedre pasientbehandling, forskning, utdanning og innovasjon. Seminaret vil være en arena for å lære om, diskutere og bidra til å videreutvikle modeller for samarbeid mellom universitet og sykehus i tråd med internasjonal utvikling og nasjonale strategier. Foreløpig program ligger vedlagt.

**Vi ønsker velkommen til et spennende seminar i Trondheim og ber om en uforpliktende påmelding innen 17. januar 2015 via følgende lenke:** [PÅMELDING](https://survey.medisin.ntnu.no/machform/view.php?id=67363)**. De som har registrert sin interesse her mottar nærmere informasjon i løpet av januar.**

Med vennlig hilsen

/sign./ /sign./

Nils Kvernmo Stig A. Slørdahl

Adm.dir., St. Olavs Hospital HF Dekan, Det medisinske fakultet, NTNU